**Likumprojekta "Grozījumi Valsts un pašvaldību institūciju amatpersonu un darbinieku atlīdzības likumā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "Grozījumi Valsts un pašvaldību institūciju amatpersonu un darbinieku atlīdzības likumā" (turpmāk – likumprojekts) izstrādāts, lai pilnveidotu tiesisko regulējumu attiecībā uz Valsts un pašvaldību institūciju amatpersonu un darbinieku atlīdzības likuma (turpmāk - atlīdzības likums) 19.pantā noteiktajiem pabalstu izmaksas nosacījumiem ievainojuma, sakropļojuma vai citāda veselības bojājuma gadījumā.  Ar likumprojektu paredzēts izslēgt nosacījumu, ka darba (dienesta) nespēja ilgāka par sešām dienām ir obligāts priekšnosacījums, lai amatpersona (darbinieks) saņemtu pabalstu saistībā ar nelaimes gadījumu, kas noticis pildot ar dzīvības vai veselības apdraudējumu (risku) saistītus amata (dienesta) pienākumus, ja tā ieguvusi vieglu veselības bojājumu. Paredzēts arī precizēt un papildināt atlīdzības likumu attiecībā uz pabalstu izmaksas nosacījumiem Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālo dienesta pakāpi (turpmāk – amatpersona ar SDP) un valsts drošības iestāžu amatpersonām, ja amatpersona cietusi nelaimes gadījumā, bet nav pildījusi ar dzīvības vai veselības apdraudējumu (risku) saistītus dienesta (amata) pienākumus.  Ar likumprojektu paredzēts noteikt tiesisko regulējumu amatpersonu ar SDP psiholoģiskā atbalsta kursa saņemšanai un ar to saistīto izdevumu segšanai.  Likumprojekts paredz noteikt, ka amatpersonām (darbiniekiem), kuras veic pienākumus informācijas un komunikācijas tehnoloģiju (turpmāk - IKT) jomā pārresoru līmenī, noteiktajai mēnešalgai var piemērot darba tirgus koeficientu, kas uzlabotu esošo situāciju augstas kvalifikācijas speciālistu piesaistē, ievērojot to, ka valsts līmenī tiek centralizēti un koplietoti informācijas un komunikācijas tehnoloģiju pakalpojumi.  Likumprojekts paredz noteikt, kā tiek aprēķināta stundas algas likme par laiku, kad amatpersona ar SDP nepavada darba vietā vai citā institūcijas norādītajā vietā un kuru amatpersona izmanto pēc saviem ieskatiem, bet pēc attiecīga pieprasījuma ierodas norādītajā vietā un nekavējoties uzsāk pienākumu pildīšanu.  Likumprojekts paredz papildināt atlīdzības likumu ar normu par ikgadējo apmaksāto papildatvaļinājumu amatpersonai ar SDP un valsts drošības iestādes amatpersonai, ja tai aprūpē ir mazāk par trim bērniem vecumā līdz 14 gadiem.  Pilnveidots atlīdzības likuma regulējums, nodrošinot vienotus nosacījumus apmaksātas veselības aprūpes pēc atvaļināšanas no dienesta saņemšanai arī gadījumā, ja amatpersona ar SDP pēc atvaļināšanas atkārtoti uzsāk dienestu un atkārtoti tiek atvaļināta no dienesta.  Likumprojekts stāsies spēkā normatīvajos aktos noteiktajā kārtībā un termiņā pēc tā izsludināšanas Oficiālajā izdevumā “Latvijas Vēstnesis”. |

|  |  |  |  |  |  |
| --- | --- | --- | --- | --- | --- |
| **I. Tiesību akta projekta izstrādes nepieciešamība** | | | | | |
| 1. | Pamatojums | | Iekšlietu ministrijas iniciatīva. | | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | [1] Atlīdzības likuma 3.panta ceturtās daļas 9.punkts noteic, ka var paredzēt atlīdzību par laiku, kuru amatpersona (darbinieks) nepavada darba vietā vai citā institūcijas norādītajā vietā un kuru amatpersona (darbinieks) izmanto pēc saviem ieskatiem, bet pēc attiecīga pieprasījuma ierodas norādītajā vietā un nekavējoties uzsāk pienākumu pildīšanu. Savukārt, minētā panta 4.2 daļa noteic, ka amatpersonām ar SDP minēto atlīdzību par vienu stundu nosaka 25 procentu apmērā no amatpersonu ar SDP zemākās mēnešalgu grupas minimālajai mēnešalgai atbilstošās stundas algas likmes. Lai nodrošinātu viennozīmīgu un skaidru atlīdzības aprēķinu, nepieciešams noteikt regulējumu, kā tiek aprēķināta *stundas algas likme* šajā gadījumā, kad tā nav atkarīga no konkrētās amatpersonas ar SDP mēnešalgas apmēra. Likumprojekts paredz stundas algas likmes aprēķinu šiem gadījumiem.  [2] Lai risinātu problēmu ar augsta līmeņa profesionāļu IKT jomā piesaisti darbam valsts pārvaldē, likumprojekts paredz, ka amatpersonām (darbiniekiem), kuras veic pienākumus IKT jomā pārresoru līmenī, noteiktajai mēnešalgai var piemērot darba tirgus koeficientu no 1,1 līdz 1,75, nodrošinot, ka ar koeficientu reizinātais mēnešalgas apmērs nepārsniedz Ministru prezidentam noteikto mēnešalgu. Ja amatpersonām (darbiniekiem) noteiktajai mēnešalgai piemērots darba tirgus koeficients, valsts un pašvaldību institūcija ne retāk kā reizi divos gados to pārskata, izvērtējot tā piemērošanas nepieciešamību un pamatojumu.  Ar darba tirgus koeficientu saprot mēnešalgas reizinātāju, kuru piemēro darba tirgū pieprasītāko, nepietiekami pieejamu amatu vai specifisku jomu speciālistu mēnešalgas palielināšanai, lai pielāgotu mēnešalgas līmeni darba tirgus tendencēm noteiktā periodā.  Darba tirgus koeficients netiks piemērots amatpersonām ar SDP, jo saskaņā ar Ministru kabineta 2016. gada 13. decembra noteikumiem Nr. 806 "Noteikumi par Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm mēnešalgu un speciālo piemaksu noteikšanas kārtību un to apmēru" amatpersonām ar SDP, kuras pilda ar informācijas tehnoloģiju un sakaru jomu saistītus dienesta pienākumus, ir paredzēta piemaksa, kā arī iestādes vadītājs pēc saskaņošanas ar nozares ministriju var noteikt amatus, kuru pienākumu izpilde saistīta ar specifisku zināšanu, prasmju vai iemaņu nepieciešamību un šiem amatiem mēnešalgas apmēra noteikšanā var piemērot koeficientu līdz 1,5.  SIA "Fontes Vadības konsultācijas" salīdzinošais pētījums par atalgojuma apmēru 2019.gadā[[1]](#footnote-1), parāda, ka amatu grupa “informācijas tehnoloģijas” ir tā, kurā atbilstošākos kandidātus organizācijām 2019.gadā ir bijis visgrūtāk piesaistīt (39% organizāciju) un visgrūtāk noturēt (34% organizāciju).  Kvalificēta IKT joma speciālistu piesaiste un noturēšana darbā valsts pārvaldē šobrīd ir kritiski svarīga, ņemot vērā Vides aizsardzības un reģionālās attīstības ministrijas sagatavoto informatīvo ziņojumu “Par valsts vienotās IKT arhitektūras ieviešanu” un informatīvā ziņojuma pielikumu “Latvijas valsts pārvaldes informācijas un komunikācijas tehnoloģiju sadarbspējas satvars”[[2]](#footnote-2), un to, ka valsts līmenī tiek centralizēti un koplietoti IKT pakalpojumi. Likumprojekta norma attiektos uz iestādēm, kuras nodrošina pakalpojumu sniegšanu valsts un pašvaldību institūcijām pārresoru līmenī.  *Iekšlietu ministrijas Informācijas centrā* (turpmāk – Centrs) nodarbināto skaits, kas saistīti ar IKT nodrošinājumu, pārsniedz 85%. Likumprojekta 2. pantā paredzētais regulējums par piemērojamo koeficientu nebūs attiecināms uz visiem Centra IKT jomas darbiniekiem, bet gan tikai uz tiem nodarbinātajiem, kuri Centrā veic darba pienākumus IKT jomā pārresoru līmenī. Centra darbības mērķis ir veicināt noziedzības novēršanu un apkarošanu, sabiedriskās kārtības un drošības aizsardzību, izmantojot informācijas apstrādes un analīzes līdzekļus, kā arī nodrošināt ministriju un tās padotībā esošās iestādes ar IKT risinājumiem un Eiropas Savienības prasībām atbilstošām operatīvo radiosakaru un privāto elektronisko sakaru tīklu sistēmām. Centrs nodrošina vairāk nekā 230 IKT resursu (valsts informācijas sistēmas, atbalsta sistēmas, komunikāciju risinājumus utt.) uzturēšanu, pārvaldot un administrējot vairāk nekā 800 virtuālo serveru Centra datu centros, kuros izvietotas vairākas paaugstinātas drošības informācijas sistēmas, kuras pastāvīgi ikdienā izmanto ap 12 000 iekšlietu dienestos nodarbināto. Lielai daļai no Centra pārziņā un turēšanā esošajiem IKT resursiem ir kritiskās infrastruktūras statuss, piemēram, 112 ārkārtas zvanu saņemšanas un apstrādes tehnoloģiskie risinājumi, sabiedriskās drošības un katastrofu seku likvidācijas radiosakaru sistēmas u.c. Centrs nodrošina arī informācijas un komunikācijas risinājumu pakalpojumus ārpus resora robežām, piemēram infrastruktūras pakalpojumus Tiesību aktu portāla un valsts un pašvaldību iestāžu tīmekļvietņu vienotās platformas izmitināšanai, izmitina un uztur prokuratūras informācijas sistēmu un Gaisa kuģu pasažieru datu reģistru, kā arī sniedz radiosakaru sistēmas pakalpojumus kopumā 24 iestādēm. Centra pārziņā uz 2021. gada martu ir 12 īstenošanā esoši IKT projekti, tajā skaitā nacionāla līmeņa projekti (vienota kontaktu centra platforma operatīvo dienestu darba atbalstam un publisko pakalpojumu piegādei, tehnoloģiskais rīks un risinājums robežu pārvaldības stiprināšanai un epidemioloģisko risku mazināšanai (ViedX) u.c.) un Eiropas Savienības nozīmes projekti (ieceļošanas/izceļošanas sistēmas un ETIAS ieviešana, Šengenas informācijas sistēmas pilnveidošana), kā arī citi iekšlietu resoram nozīmīgi IKT projekti. Visu projektu kopējais finansējums ir 33 miljoni *euro*.  Centrā IKT jomas speciālistiem pamatā ir noteikta 12. mēnešalgu grupa, tomēr, arī nosakot šīs mēnešalgu grupas maksimālo mēnešalgu un piemērojot piemaksas (maksimāli 60%), Centrs saskaras ar problēmām piesaistīt un noturēt darbā IKT jomas speciālistus. Speciālistu piesaistes problēmas apdraud Centra īstenoto IKT projektu sekmīgu realizāciju. Zemāk tabulā ir piemēri ar personāla IKT jomā atlīdzības salīdzinājumu ar vidējo rādītāju privātajā sektorā atbilstoši Valsts ieņēmumu dienestā pieejamajiem datiem[[3]](#footnote-3).   |  |  |  |  |  | | --- | --- | --- | --- | --- | | Amats | Mēnešalgu grupa | Max mēnešalga | Mēnešalga ar 75% palielinājumu | Privātā sektora darba tirgus izpēte | | Informācijas tehnoloģiju projektu vadītājs | 12 | 1647 | 2882 | 2500 līdz 3500 | | Sistēmanalītiķis | 10 | 1287 | 2252 | 2000 līdz 4000 | | Vecākais datortīklu administrators | 12 | 1647 | 2882 | 2000 līdz 3000 | | Vecākais datubāzes vadītājs | 13 | 1917 | 3 354 | 2500 līdz 3500 | | Datubāzes vadītājs | 12 | 1647 | 2882 | 2500 līdz 3500 | | Vecākais programmētājs | 13 | 1917 | 3 354 | 3000 līdz 4000 | | Informācijas drošības vadītājs | 12 | 1647 | 2882 | 4500 līdz 6000 | | Informācijas tehnoloģiju drošības speciālists | 12 | 1647 | 2882 | 2000 līdz 3000 | | Datortehnikas inženieris | 9 | 1190 | 2882 | 2500 līdz 3500 | | Datu aizsardzības speciālists | 11 | 1382 | 2418 | 3000 līdz 4000 |   *Pilsonības un migrācijas lietu pārvaldes* (turpmāk – Pārvalde) nodarbinātajiem, kuri veic pienākumus IKT jomā, uzturot un attīstot Pārvaldes pārziņā esošas valsts informācijas sistēmas, noteiktajai mēnešalgai arī var piemērot darba tirgus koeficientu, kas uzlabotu esošo situāciju augstas kvalifikācijas speciālistu piesaistē, ievērojot to, ka Pārvaldes valsts informācijas sistēmu uzturēšanas ietvaros jāveic šādus darbus: datubāzes programmatūras izstrāde (statistikas sagatavošanai, datu salīdzināšanai, datu kvalitātes kontroles nodrošināšanai), jaunu starpsistēmu integrācijas servisu izveide un konfigurēšana, jaunu informācijas sistēmu izdruku un izziņu sagatavju izveide un konfigurēšana utml.  Pārvalde ir pārzinis 12 valsts informācijas sistēmām, vairākas no tām, piemēram, Iedzīvotāju reģistrs un Civilstāvokļa aktu reģistrācijas informācijas sistēma (pēc 2021.gada 28.jūnija abi – Fizisku personu reģistrs), un Nacionālā vīzu informācijas sistēma tiek lietotas pārresoru līmenī. Pārvalde norāda, ka arī tā saskaras ar IKT jomas speciālistu piesaistes problēmām. Pārvaldē IKT jomā nodarbinātie atbilst likumprojektā norādītajiem kritērijiem, jo amata pienākumu izpilde ir saistīta ar specifisku zināšanu, prasmju un iemaņu nepieciešamību, nodrošinot Pārvaldes atbildībā esošo valsts informācijas sistēmu attīstību, tehnisko un programmatūras risinājumu izstrādi, informācijas sistēmu programmatūras uzturēšanu, nepieciešamo labojumu un izmaiņu izstrādi un ieviešanu u.c.  *Valsts robežsardze* ir pārzinis 2 valsts informācijas sistēmām, kuras tiek attīstītas, uzturētas un lietotas pārresoru līmenī. Pašlaik tiek attīstītas vēl divas informācijas sistēmas – Eiropas Robežu uzraudzības sistēma (EUROSUR) un Automatizētās robežšķērsošanas gaitas kontroles sistēma (ARGKS) sadarbībā ar Valsts ieņēmumu dienesta Muitas pārvaldi un Pārtikas un veterināro dienestu. Valsts robežsardzes darbiniekiem valsts informācijas sistēmu uzturēšanas ietvaros jāveic šādus darbus: datubāzes programmatūras izstrāde (statistikas sagatavošanai, datu salīdzināšanai, datu kvalitātes kontroles nodrošināšanai), jaunu starpsistēmu integrācijas servisu izveide un konfigurēšana, jaunu informācijas sistēmu izdruku un izziņu sagatavju izveide un konfigurēšana u.tml., jaunu Valsts robežsardzes darba un sadarbības procesu apzināšana (t.sk. ES un nacionālo procesu robežkontroles un imigrācijas jomā apzināšana), to izstrādes procesu definēšana un ieviešana produkcijā.  Lai celtu Valsts robežsardzes IKT prestižu ES līmenī, steidzami nepieciešams piesaistīt augsta līmeņa speciālistus, ko var panākt tikai palielinot Valsts robežsardzes IKT jomā strādājošo atalgojumu. Valsts robežsardzē IKT jomā nodarbinātie atbilst likumprojektā norādītajiem kritērijiem, jo amata pienākumu izpilde ir saistīta ar specifisku zināšanu, prasmju un iemaņu nepieciešamību, nodrošinot atbildībā esošo valsts informācijas sistēmu attīstību, tehnisko un programmatūras risinājumu izstrādi, informācijas sistēmu programmatūras uzturēšanu, nepieciešamo labojumu un izmaiņu izstrādi un ieviešanu u.c., līdz ar to arī Valsts robežsardzes darbinieku, kuri veic pienākumus IKT jomā, uzturot un attīstot Valsts robežsardzes pārziņā esošas valsts nozīmes informācijas sistēmas, mēnešalgai būtu piemērojams darba tirgus koeficients, kas uzlabotu esošo situāciju augstas kvalifikācijas speciālistu piesaistē.  [3] Atlīdzības likuma 19.pants nosaka izmaksājamos pabalstus amatpersonu (darbinieku), izņemot karavīrus, ievainojuma, sakropļojuma vai citāda veselības bojājuma gadījumā vai nāves gadījumā.  Saskaņā ar atlīdzības likuma 19.panta 2.3 daļā noteikto, ja amatpersonas (darbinieki), pildot ar dzīvības vai veselības apdraudējumu (risku) saistītus amata (dienesta) pienākumus, ir cietušas nelaimes gadījumā un guvušas ievainojumu vai sakropļojumu vai šo amatpersonu (darbinieku) veselībai nodarīts citāds kaitējums, tām viegla veselības bojājuma gadījumā izmaksā vienreizēju pabalstu tikai pie nosacījuma, ja pārejošā darba (dienesta) nespēja ilgst vairāk par sešām dienām.  Nodrošinot pabalstu izmaksu amatpersonām ar SDP, kuras cietušas nelaimes gadījumā, ir konstatēts, ka minētais nosacījums pabalsta izmaksai viegla veselības bojājuma gadījumā nesasniedz savu mērķi, nav lietderīgs un rada risku, ka atsevišķos gadījumos darba nespēja noteiktu dienu apjomā var tikt izmantota tikai tāpēc, lai panāktu atbilstību atlīdzības likumā noteiktajam nosacījumam pabalsta saņemšanai. Par minēto liecina tas, ka aptuveni 7-10% gadījumu no nelaimes gadījumiem, kuru rezultātā piešķirts pabalsts Iekšlietu ministrijas sistēmas iestāžu amatpersonām ar SDP, darba nespējas ilgums bija no 7 līdz 10 dienām.  Turklāt, sākotnējais mērķis – nosacījums, kas paredz, ka, lai izmaksātu pabalstu, nelaimes gadījumā iegūtajam veselības bojājumam jābūt vismaz tik smagam, lai iestātos darba (dienesta) nespēja, – tiek sasniegts ar Ministru kabineta 2016. gada 1. marta noteikumu Nr. 116 “Kārtība, kādā izmeklē un uzskaita nelaimes gadījumus darbā, kas notikuši ar Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm” 3.punktu, kas nosaka, ka priekšnosacījums nelaimes gadījuma izmeklēšanai ir tūlītēja darba (dienesta) nespējas iestāšanās vismaz uz vienu diennakti. Līdz ar to gadījumā, ja nelaimes gadījums noticis ar amatpersonu, pildot ar dzīvības vai veselības apdraudējumu (risku) saistītus amata (dienesta, darba) pienākumus, darba nespēja jau ir noteikts kā obligāts nosacījums, lai amatpersona saņemtu nelaimes gadījuma pabalstu.  Būtiski ir motivēt amatpersonas ar SDP atgriezties dienestā pēc iespējas ātrāk, ja vien veselības stāvokļa dēļ tas ir pieļaujams.  Ņemot vērā minēto, ar likumprojektu paredzēts veikt grozījumus atlīdzības likumā, izslēdzot tā 19.panta 2.3 daļā nosacījumu, ka darba (dienesta) nespēja ilgāka par sešām dienām ir obligāts priekšnosacījums, lai amatpersona (darbinieks) saņemtu pabalstu saistībā ar nelaimes gadījumu, kas noticis pildot ar dzīvības vai veselības apdraudējumu (risku) saistītus amata (dienesta) pienākumus, ja tā ieguvusi vieglu veselības bojājumu. Līdz ar to ar likumprojektu tiek noteikts, ka šādos gadījumos amatpersonai (darbiniekam) izmaksā vienreizēju pabalstu neatkarīgi no darba (dienesta) nespējas ilguma.  [4] Atlīdzības likuma 19.panta 2.4 daļā noteikts, ka amatpersona ar SDP un valsts drošības iestāžu amatpersona saņem vienreizēju pabalstu 50 procentu apmērā no šā panta 2.2 vai 2.3 daļā noteiktā pabalsta, ja tā cietusi nelaimes gadījumā, bet nav pildījusi ar dzīvības vai veselības apdraudējumu (risku) saistītus dienesta (amata) pienākumus, guvusi ievainojumu vai sakropļojumu vai tās veselībai nodarīts citāds kaitējums (izņemot arodslimību) un tai 12 mēnešu laikā pēc nelaimes gadījuma Veselības un darbspēju ekspertīzes ārstu valsts komisija noteikusi invaliditāti uz laiku, ne mazāku par vienu gadu, vai šī amatpersona guvusi smagu, vidēju vai vieglu [ja pārejošā darba (dienesta) nespēja ilgst vairāk par sešām dienām] veselības bojājumu.  Nodrošinot pabalstu izmaksu amatpersonām ar SDP, kuras cietušas nelaimes gadījumā, ir konstatēti gadījumi, kad amatpersona norāda, ka ir cietusi nelaimes gadījumā, bet nav nekavējoties vērsusies pie ārsta, nav ārstniecības iestādes izdotu dokumentu, kas fiksē nelaimes gadījumu, un 12 mēnešu laikā personai ir noteikta invaliditāte, kā invaliditātes cēloni norādot saslimšanu, vai amatpersona pēc ilgstoša laika perioda (vairākus mēnešus pēc notikušā nelaimes gadījuma, pat vairāk kā gadu pēc tā) vēršas ar ziņojumu par notikušo nelaimes gadījumu dienesta vietā.  Šādā situācijā praktiski nav iespējams konstatēt, vai un kādā situācijā iespējamais nelaimes gadījums noticis, kā arī ir sarežģīti konstatēt tiešu cēloņsakarību starp konkrētu nelaimes gadījumu un veselības bojājumu, sevišķi, ja amatpersona ārstniecības iestādē ir vērsusies ilgāku laiku pēc notikušā nelaimes gadījuma (ir situācijas, kad tie ir par vairāki mēneši).  Turklāt, situācijās, kad nelaimes gadījums ir noticis ārpus dienesta pienākumu izpildes laika, arī darbnespējas lapā netiek norādīts darba nespējas cēlonis “nelaimes gadījums darbā”. Līdz ar to, situācijā, kad amatpersona ārstniecības iestādē ir vērsusies ilgāku laiku pēc notikušā nelaimes gadījuma, lielākajā daļā gadījumu nav iespējas viennozīmīgi konstatēt tiešu saistību starp notikušo nelaimes gadījumu un darba (dienesta) nespēju.  No spēkā esošajām atlīdzības likuma tiesību normām neizriet, ka amatpersonai ir pienākums nekavējoties pēc nelaimes gadījuma, kas noticis ārpus dienesta izpildes laika, vērsties ārstniecības iestādē, kā arī nav noteikts, ka pabalsts sakarā ar noteikto invaliditāti tiek piešķirts, ja invaliditātes cēlonis ir nelaimes gadījums, nevis saslimšana. Minētajā situācijā dienesta vietai nereti ir apgrūtinoši, ja ne neiespējami, saskaņā ar Ministru kabineta 2010.gada 21.jūnija noteikumu Nr.565 “Noteikumi par valsts un pašvaldību institūciju amatpersonu un darbinieku sociālajām garantijām” 22.5punktā noteikto noskaidrot nelaimes gadījuma apstākļus un sniegt savu atzinumu, kā arī izvērtēt un pieņemt lēmumu par amatpersonas tiesībām saņemt pabalstu saistībā ar nelaimes gadījumu. Tāpat ir risks, ka ne visos gadījumos konsekventi tiek sasniegts atlīdzības likumā amatpersonām ar SDP paredzētais sociālo garantiju mērķis – nodrošināt tiesības saņemt pabalstu arī tad, ja nelaimes gadījums noticis ārpus dienesta izpildes laika un veselības bojājumi saistīti ar notikušo nelaimes gadījumu.  Ievērojot minēto, likumprojekts paredz precizēt atlīdzības likuma 19.panta 2.4 daļu, kā arī vienkāršākai tiesību normu uztveramībai papildināt ar jaunu 2.5 daļu:   1. izslēdzot vārdus “vai tās veselībai nodarīts citāds kaitējums (izņemot arodslimību)”, lai izslēgtu interpretāciju, ka amatpersonai ar SDP un valsts drošības iestāžu amatpersonai ir tiesības saņemt pabalstu arī saslimšanas gadījumā, kas nav saistīta ar nelaimes gadījuma rezultātā iegūtu ievainojumu vai sakropļojumu; 2. papildinot tiesību normu un nosakot, ka amatpersonai ir tiesības saņemt pabalstu, ja Veselības un darbspēju ekspertīzes ārstu valsts komisijas noteiktās invaliditātes cēlonis ir saistīts ar nelaimes gadījumu, lai uzsvērtu nepieciešamo cēloņsakarību starp notikušo nelaimes gadījumu un invaliditāti līdzīgi, kā tas ir gadījumā, ja amatpersona ir cietusi nelaimes gadījumā, pildot ar dzīvības vai veselības apdraudējumu (risku) saistītus amata (dienesta) pienākumus, saskaņā ar atlīdzības likuma 19.panta 2.2 daļā noteikto; 3. nosakot termiņu, kādā laikā jābūt konstatētai darba (dienesta) nespējai, lai amatpersonai būtu tiesības saņemt nelaimes gadījuma pabalstu; 4. nosakot ierobežojumu, ka amatpersonai nav tiesību saņemt pabalstu, ja tā piecu dienu laikā no nelaimes gadījuma nav vērsusies ārstniecības iestādē, lai novērstu situāciju, kad amatpersona savlaicīgi nefiksē notikušo nelaimes gadījumu un tā sekas vai neveic ārstniecību, un nav iespējams konstatēt, vai un kādā situācijā iespējamais nelaimes gadījums noticis, kā arī nevar konstatēt tiešu cēloņsakarību starp konkrētu nelaimes gadījumu un veselības bojājumu.   Ierobežojumu, ka amatpersonai nav tiesību saņemt pabalstu, ja tā nav nekavējoties vai vēlāk kā piecu dienu laikā pēc nelaimes gadījuma vērsusies ārstniecības iestādē, nebūtu jāattiecina uz amatpersonām, kuras cietušas nelaimes gadījumā darbā, bet nav pildījušas ar dzīvības vai veselības apdraudējumu (risku) saistītus amata (dienesta) pienākumus, jo šādā gadījumā nelaimes gadījuma apstākļi tiek noskaidroti, veicot nelaimes gadījuma izmeklēšanu saskaņā ar Ministru kabineta 2016. gada 1. marta noteikumiem Nr.116 “Kārtība, kādā izmeklē un uzskaita nelaimes gadījumus darbā, kas notikuši ar Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm”.  [5] Atlīdzības likuma 39. panta otrā daļa nosaka, ka atvaļinātajām amatpersonām ar SDP un valsts drošības iestāžu amatpersonām ir tiesības saņemt apmaksātu veselības aprūpi, ja attiecīgā amatpersona ir atvaļināta no dienesta sakarā ar noteiktajām prasībām neatbilstošu veselības stāvokli, kam par iemeslu ir ievainojums vai sakropļojums, vai citāds veselības kaitējums (izņemot arodslimību), kas gūts ar dienesta pienākumu pildīšanu saistīta nelaimes gadījuma rezultātā. Lai pilnveidotu esošo regulējumu un nodrošinātu vienotus nosacījumus apmaksātas veselības aprūpes pēc atvaļināšanas no dienesta saņemšanai arī gadījumā, ja amatpersona ar SDP pēc atvaļināšanas atkārtoti uzsāk dienestu un atkārtoti tiek atvaļināta no dienesta, nepieciešams noteikt, ka pēc atkārtotas atvaļināšanas no dienesta amatpersonai ir tiesības saņemt apmaksātu veselības aprūpi tikai tad, ja amatpersona atkārtoti tiek atvaļināta no dienesta sakarā ar noteiktajām prasībām neatbilstošu veselības stāvokli, kam par iemeslu ir ievainojums vai sakropļojums, vai citāds veselības kaitējums (izņemot arodslimību), kas gūts ar dienesta pienākumu pildīšanu saistīta nelaimes gadījuma rezultātā.  [6] Likumprojekts paredz, ka amatpersona ar SDP var saņemt *psiholoģiskā atbalsta kursu*.  Ministru kabineta 2015.gada 27.oktobra sēdē tika izskatīts Iekšlietu ministrijas sagatavotais informatīvais ziņojums „Par psiholoģiskā atbalsta pakalpojuma izveidi Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm” un nolemts atbalstīt Iekšlietu ministrijas priekšlikumu par plašāku psiholoģiskā atbalsta pakalpojuma pieejamības nodrošināšanu amatpersonām ar SDP ne vēlāk kā no 2016.gada 1.marta (prot. Nr.56, 48.§, 2.punkts).  Saskaņā ar Ministru kabineta 2010.gada 5.oktobra noteikumu Nr.943 „Iekšlietu ministrijas veselības un sporta centra nolikums” 3.6. apakšpunktu Iekšlietu ministrijas veselības un sporta centra uzdevums ir sniegt psiholoģisku atbalstu amatpersonām ar SDP. Lai veiktu minēto uzdevumu, Iekšlietu ministrijas veselības un sporta centrs nodrošina individuālo psihologa konsultāciju sniegšanu amatpersonām ar SDP, lai palīdzētu tām smagu fizisku, garīgu traumu un personīgo problēmu pārvarēšanā, atjaunotu amatpersonas psiholoģisko un garīgo līdzsvaru, novērstu pēctraumatiskā stresa sindroma attīstību. Iekšlietu ministrijas veselības un sporta centrs psiholoģiskā atbalsta kursā palīdz pārvarēt psiholoģiskus, fiziskus un citus šķēršļus, kas traucē pildīt dienesta pienākumus vai integrēties sabiedrībā, veic amatpersonas psiholoģisko diagnostiku, kā arī atbilstoši nepieciešamībai izstrādā darbības plānu ar konkrētām metodēm.  Lai nodrošinātu kvalitatīvu psiholoģiskā atbalsta sniegšanu amatpersonām ar SDP, ir paplašināta Iekšlietu ministrijas veselības un sporta centra darbība un no 2016. gada 27. jūnija nodrošināts amatpersonām ar SDP psiholoģiskā atbalsta kurss, izveidojot Psiholoģiskā atbalsta centru Nodrošinājuma valsts aģentūras pārvaldīšanā esošajā nekustamajā īpašumā „Dzintari”, Piestātnes ielā 14, Jūrmalā. Psiholoģiskā atbalsta centrā vienlaikus psiholoģisko atbalstu saņem līdz 30 amatpersonām ar SDP. Divu nedēļu laikā amatpersonām ar SDP tiek sniegtas individuālās psihologa konsultācijas, tās piedalās psiholoģiskajās grupu nodarbībās, apmeklē lekcijas par psiholoģiskās krīzes pārvarēšanu un saņem tamlīdzīgus pakalpojumus. Bez tam, psiholoģiskā atbalsta saņemšanas laikā amatpersonām ar SDP ir iespēja uzturēt savu fizisko sagatavotību, piedaloties sporta nodarbībās trenažieru zālē un brīvā dabā sporta instruktora uzraudzībā.  Regulējums par psiholoģiskā atbalsta kursa nodrošināšanu amatpersonām ar SDP ietverams atlīdzības likumā, jo saskaņā ar Veselības aprūpes finansēšanas likuma 1. panta otrās daļas 1. punktu veselības aprūpe ir pasākumu kopums, ko minētā likumā noteiktajā kārtībā sniedz veselības aprūpes pakalpojumu sniedzēji personas veselības nodrošināšanai, uzturēšanai un atjaunošanai, un Iekšlietu ministrijas veselības un sporta centrs nav veselības aprūpes pakalpojumu sniedzējs minētā likuma izpratnē, kā arī amatpersonām ar SDP sniegtais psiholoģiskais atbalsts nav veselības aprūpes pakalpojums.  Tādējādi, psiholoģiskā atbalsta sniegšanai nepieciešamais regulējums ir ietverts atsevišķā pantā, to nevar iekļaut arī atlīdzības likuma 39.panta pirmajā daļā iekļautajā deleģējumā Ministru kabinetam izdot noteikumus par apmaksātas veselības aprūpes saņemšanas nosacījumiem.  Esošais tiesiskais regulējums (nosūtot amatpersonu ar SDP komandējumā zināšanu papildināšanai un kvalifikācijas paaugstināšanai, tai skaitā jautājumos, kas attiecas uz stresa mazināšanu un psiholoģisko problēmu pārvarēšanu darbā, kā arī fizisko sagatavotību) nav pietiekams, jo psiholoģiskā atbalsta kurss ir specifisks atbalsta rīks amatpersonām ar SDP. Primāri tiesisks pamats attiecīgās amatpersonas nosūtīšanai komandējumā zināšanu papildināšanai un kvalifikācijas paaugstināšanai ir iestādes konstatējums, ka amatpersonai ir nepieciešama stresa mazināšana un psiholoģisko problēmu pārvarēšana darbā, taču psiholoģiskā atbalsta nepieciešamību visbiežāk nekonstatē iestāde, bet psihologs, kas Iekšlietu ministrijas veselības un sporta centram noteikto funkciju izpildē konsultē amatpersonu ar SDP.  Tādējādi nepieciešams veidot regulējumu, kas nav balstīts uz amatpersonas ar SDP nosūtīšanu komandējumā, bet iespēju amatpersonai nepieciešamības gadījumā saņemt psiholoģisko atbalstu.  Ir konstatētas nepilnības saistībā ar amatpersonu ar SDP dienesta pienākumu izpildes laika uzskaiti psiholoģiskā atbalsta kursa laikā brīvdienās. Ja amatpersonas ar SDP dzīvesvieta ir tālu, amatpersonai ar SDP nav izdevīgi brīvdienās atgriezties savā dzīvesvietā, savukārt iestādei nav pamata segt ceļa izdevumus, lai amatpersona ar SDP atgrieztos savā dzīves vietā brīvdienās, bet pēc tam turpinātu psiholoģiskā atbalsta kursu. Ja amatpersona ar SDP neatgriežas savā dzīvesvietā, bet paliek nodaļā "Dzintari", nebūtu arī pamatoti šo laiku uzskaitīt kā dienesta pienākumu izpildes laiku, lai gan persona ir atradusies iestādes norādītā vietā.  Pretēji vispārējai kārtībai, kādā iestādes nosūta amatpersonas (darbiniekus) komandējumā un atlīdzina ar to saistītos izdevumus, psiholoģiskā atbalsta kurss tiek organizēts kā pasākumu un nodarbību komplekss, paredzot, ka amatpersonas ar SDP uzturas kursa sniegšanas vietā un uz vietas tām tiek nodrošināti visi nakšņošanai un ēdināšanai nepieciešamie pasākumi. Naktsmītni amatpersonām nodrošina un organizē kursa sniegšanas vietā Nodrošinājuma valsts aģentūra, bet ēdināšanu organizē un apmaksā Iekšlietu ministrijas veselības un sporta centrs, kas ir atbildīgs par psiholoģiskā atbalsta kursa nodrošināšanu un organizēšanu kopumā.  Līdz ar to šajā gadījumā nav piemērojama vispārējā komandējumu un ar to saistīto izdevumu atlīdzināšanas kārtība, bet ir nepieciešams ārējo normatīvo aktu līmenī noteikt iestāžu kompetenci un pienākumus saistībā ar minētā psiholoģiskā atbalsta kursa nodrošināšanu, kā arī izdevumu segšanas nosacījumus, nodrošinot šo kursu. Ārējos normatīvajos aktos ir nepieciešams noteikt kārtību, kādā amatpersonas ar SDP tiek nosūtītas uz psiholoģiskā atbalsta kursu, nosacījumus kursa saņemšanai (kādos gadījumos un pēc kādiem kritērijiem amatpersonas tiek nosūtītas kursa saņemšanai, ierobežojumus un citus saistītos jautājumus).  Ievērojot minēto, likumprojekts paredz papildināt atlīdzības likuma VII nodaļu ar jaunu 39.¹pantu “Psiholoģiskā atbalsta kurss Iekšlietu ministrijas sistēmas iestādes un Ieslodzījuma vietu pārvaldes amatpersonai ar speciālo dienesta pakāpi”, kurā iekļauts vispārīgs regulējums par psiholoģiskā atbalsta kursa nodrošināšanu un izmaksu segšanu, deleģējot Ministru kabinetam detalizētāk noteikt šāda kursa saņemšanas nosacījumus un tā organizēšanas kārtību, ēdināšanas un naktsmītnes nodrošināšanas kārtību psiholoģiskā atbalsta kursa laikā, ēdināšanas izdevumu apmēru, dienesta pienākumu izpildes laika uzskaites kārtību psiholoģiskā atbalsta kursa laikā, kā arī ceļa izdevumu segšanas kārtību un apmēru.  [7] Atlīdzības likuma 42. panta septītā daļa noteic, ka amatpersonai ar SDP vai valsts drošības iestādes amatpersonai, ja tai ir trīs vai vairāki bērni vecumā līdz 18 gadiem vai bērns invalīds, kalendāra gada laikā pēc pašas vēlēšanās piešķir trīs darba dienas ilgu papildatvaļinājumu, izmaksājot vidējo izpeļņu. Nepieciešams pilnveidot atlīdzības likuma 42. panta septīto daļu, kurā paredzēt arī Darba likuma 151. panta pirmās daļas 3. punktā minēto ikgadējo apmaksāto papildatvaļinājumu, ja darbiniekam aprūpē ir mazāk par trim bērniem vecumā līdz 14 gadiem, nosakot piešķiramo dienu skaitu, kas nodrošinās vienlīdzīgu papildatvaļinājumu piešķiršanu attiecīgajos dienestos.  Ievērojot minēto, likumprojekts paredz amatpersonai ar SDP vai valsts drošības iestādes amatpersonai kalendārā gada laikā, izmaksājot vidējo izpeļņu, piešķirt papildatvaļinājumu:  1) vienu darba dienu, ja tās aprūpē ir viens bērns vecumā līdz 14 gadiem;  2) divas darba dienas, ja tās aprūpē ir divi bērni vecumā līdz 14 gadiem;  3) trīs darba dienas, ja tās aprūpē ir trīs vai vairāki bērni vecumā līdz 18 gadiem vai bērns ar invaliditāti.  [8] Atlīdzības likuma 42. panta astotā dala noteic, ka karavīram, amatpersonai ar SDP, kā arī valsts drošības iestādes amatpersonai likumā noteiktajos gadījumos papildatvaļinājumu var piešķirt arī kā apbalvojumu, un šāda papildatvaļinājuma ilgums nedrīkst pārsniegt 10 dienas. Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likuma (turpmāk – dienesta gaitas likums) 24.panta pirmās daļas 3.punkts noteic, ka par priekšzīmīgu dienesta uzdevumu izpildi vai labiem dienesta pienākumu izpildes rezultātiem amatpersonai ar SDP var piešķirt apbalvojumu – papildatvaļinājumu līdz 10 kalendāra dienām. Lai saskaņotu dienesta gaitas likumā un atlīdzības likumā noteiktā papildatvaļinājuma ilgumu, nepieciešams precizēt atlīdzības likuma 42. panta astoto daļu un papildināt aiz skaitļa “10” ar vārdu “kalendāra”. | | |
| 3. | Projekta izstrādē iesaistītās institūcijas un publiskas personas kapitālsabiedrības | | | Iekšlietu ministrija, Iekšlietu ministrijas veselības un sporta centrs. | |
| 4. | Cita informācija | | | Nav | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | |
| 1. | | Sabiedrības mērķgrupas, kuras tiesiskais regulējums ietekmē vai varētu ietekmēt | | | Tiesiskais regulējums attieksies uz amatpersonām ar SDP, citām amatpersonām (darbiniekiem), kā arī valsts un pašvaldību institūcijām atbilstoši likumprojektā ietvertajam regulējumam. |
| 2. | | Tiesiskā regulējuma ietekme uz tautsaimniecību un administratīvo slogu | | | Likumprojekts šo jomu neskar. |
| 3. | | Administratīvo izmaksu monetārs novērtējums | | | Likumprojekts šo jomu neskar. |
| 4. | | Atbilstības izmaksu monetārs novērtējums | | | Likumprojekts šo jomu neskar. |
| 5. | | Cita informācija | | | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |  |  |  |  |
| --- | --- | --- | --- | --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | | | | | |
| 1. | Saistītie tiesību aktu projekti | | | 1) Nepieciešams veikt grozījumus Ministru kabineta 2010.gada 21.jūnija noteikumos Nr.565 “Noteikumi par valsts un pašvaldību institūciju amatpersonu un darbinieku sociālajām garantijām” atbilstoši likumprojektā ietvertajam regulējumam.  2) Nepieciešams izdot Ministru kabineta noteikumus par psiholoģiskā atbalsta kursa saņemšanas nosacījumiem un tā organizēšanas kārtību, ēdināšanas un naktsmītnes nodrošināšanas kārtību psiholoģiskā atbalsta kursa laikā, ēdināšanas izdevumu apmēru, dienesta pienākumu izpildes laika uzskaites kārtību psiholoģiskā atbalsta kursa laikā, kā arī ceļa izdevumu segšanas kārtību un apmēru. | | |
| 2. | Atbildīgā institūcija | | | Iekšlietu ministrija. | | |
| 3. | Cita informācija | | | Nav. | | |
|  |  | | |  | | |
| **V. Tiesību akta projekta atbilstība Latvijas Republikas starptautiskajām saistībām** | | | | | | |
| Likumprojekts šo jomu neskar | | | | | | |
| **VI. Sabiedrības līdzdalība un komunikācijas aktivitātes** | | | | | | |
| 1. | | Plānotās sabiedrības līdzdalības un komunikācijas aktivitātes saistībā ar projektu | | | Par likumprojektu informēta sabiedrība, ievietojot paziņojumu Iekšlietu ministrijas tīmekļvietnē sadaļā "Sabiedrības līdzdalība". | |
| 2. | | Sabiedrības līdzdalība projekta izstrādē | | | Likumprojekts 2021. gada 6. augustā publicēts Iekšlietu ministrijas tīmekļvietnē, adrese: <https://www.iem.gov.lv/lv/diskusiju-dokumenti> .  Sabiedrības pārstāvjiem tika dota iespēja līdzdarboties likumprojekta izstrādē, rakstveidā sniedzot viedokli par likumprojektu līdz 2021. gada 22. augustam. | |
| 3. | | Sabiedrības līdzdalības rezultāti | | | Viedoklis no sabiedrības pārstāvjiem par likumprojektu netika saņemts. | |
| 4. | | Cita informācija | | | Nav. | |
| **VII. Tiesību akta projekta izpildes nodrošināšana un tās ietekme uz institūcijām** | | | | | | |
| 1. | | | Projekta izpildē iesaistītās institūcijas | | | Iekšlietu ministrijas veselības un sporta centrs, Iekšlietu ministrijas sistēmas iestādes, Ieslodzījumu vietu pārvalde, citas valsts pārvaldes un pašvaldību institūcijas atbilstoši likumprojektā ietvertajam regulējumam. |
| 2. | | | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | | Likumprojekta izpilde tiks nodrošināta esošo institūciju ietvaros, līdz ar to tas neparedz jaunu institūciju izveidi vai esošo institūciju likvidāciju vai reorganizāciju.  Likumprojekta izpilde tiks nodrošināta institūcijām piešķirto valsts budžeta līdzekļu ietvaros, ja nepieciešams, normatīvajos aktos noteiktajā kārtībā veicot bāzes izdevumu pārdali starp izdevumu klasifikācijas kodiem atbilstoši ekonomiskajām kategorijām.  Lai nodrošinātu konkurētspējīgu mēnešalgas apmēru IKT jomas speciālistiem, Iekšlietu ministrijas Informācijas centram būs nepieciešams palielināt finansējumu atlīdzībai. Plānots, ka turpmāk samazināsies nepieciešamība Centram iepirkt ārpakalpojumus IKT jautājumu risināšanai, līdz ar to daļu no šiem mērķiem paredzētā finansējuma varēs pārdalīt izdevumu atlīdzībai palielināšanai. Iekšlietu ministrija iesniegs Finanšu ministrijā pamatotus priekšlikumus izmaiņām starp budžeta programmām, apakšprogrammām un izdevumu kodiem atbilstoši ekonomiskajām kategorijām, ievērojot Ministru kabineta 2012.gada 11.decembra noteikumos Nr.867 “Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam” noteikto kārtību. |
| 3. | | | Cita informācija | | | Nav. |

Iekšlietu ministre M.Golubeva

Vīza:

valsts sekretārs D.Trofimovs

25.08.2021 11:02

4533

Ošiņa 67219608

[inga.osina@iem.gov.lv](mailto:inga.osina@iem.gov.lv)

Gavare 67829865

[aisma.gavare@iem.gov.lv](mailto:aisma.gavare@iem.gov.lv)

1. <https://www.mk.gov.lv/lv/media/814/download> [↑](#footnote-ref-1)
2. http://polsis.mk.gov.lv/documents/6367 [↑](#footnote-ref-2)
3. <https://www.vid.gov.lv/sites/default/files/kopsavilkums_par_profesijam_2020_gada_decembris_bez_retajam_profesijam.xlsx> [↑](#footnote-ref-3)